উল্টোডাঙার কাছে মুরারীপুকুরের বাসিন্দা ছিলেন জেস্মিতা হালদার। ৯ মাসের অন্তঃসত্ত্বা ছিলেন তিনি। কালীপুজোর পর বাপের বাড়িতে যান। সেখানেই জ্বর হয়। নিয়ে যাওয়া হয় দক্ষিণ কলকাতার একটি হাসপাতালে। অন্তঃসত্ত্বা জেস্মিতা সেখানেই চিকিত্সা করাতেন। দিন পাঁচেক সেখানে ভর্তি ছিলেন জেস্মিতা। পরিবারের অভিযোগ, ঠিকঠাক চিকিত্সাই হয়নি। ৩১ অক্টোবর হঠাতই অবস্থার অবনতি হয় জেস্মিতার। বেসরকারি হাসপাতাল ভাল কোনও জায়গায় নিয়ে যেতে বলে পরিবারকে। নতুন হাসপাতালে নিয়ে আসা হয় জেস্মিতাকে।  গর্ভের শিশুর মৃত্যু হয়েছে বলে জানিয়ে দেয় সেই হাসপাতাল। জেস্মিতা কোমায় চলে যান। তারপর গত দুসপ্তাহের আপ্রাণ চেষ্টা। শুক্রবার রাতে মৃত্যু হয় জেস্মিতার। ডেথ সার্টিফিকেটে ডেঙ্গির উল্লেখ করেছে হাসপাতাল।